— Адукацыя — адна з ключавых сфер нашага жыцця, — адзначыў Л.А.Цупрык. — Якасць адукацыі вызначае стан эканомікі, узровень навукі і культуры, духоўнасці нацыі. Разумная і таленавітая моладзь неабходна любой краіне, якая разлічвае на яе здольнасці ў паспяховым развіцці. Навуковы і творчы лёс кожнага здольнага вучня знаходзіцца ў полі зроку дзяржавы. Гэта нядзіўна, бо яна чакае ад юнакоў і дзяўчат свежых ідэй, здольных вывесці краіну на новы этап развіцця. Настойлівасць, працавітасць і мэтанакіраванасць, уласцівыя алімпіяднікам, з’яўляюцца важнымі якасцямі, якія неабходны не толькі для далейшага развіцця талентаў, але і для паспяховай рэалізацыі ў жыцці. Прэміі аблвыканкама ўручаюцца на Брэстчыне з 2006 года. Сёння лаўрэатамі прэміі з’яўляюцца больш за 700 вучняў і педагогаў. Сустрэчы кіраўніцтва вобласці з прызёрамі алімпіяд і таленавітымі педагогамі сталі ўжо традыцыйнымі.